《鹰赋》
魏晋·孙楚

郭延考与余厚，其从者鞲二鹰以侍侧。郭，边人也，好弋猎顾盼，心欲自娱乐，请余为赋，曰：

有金刚之俊鸟，生井陉之严阻，超万仞之崇岭。荫青松以静处，体劲悍之自然。振肃肃之轻羽，擒狡兔于平原，截鸿雁于河渚。且其为相也，疏尾阔臆，高鬐秃颅，深目蛾眉，状似愁胡，曲觜短颈，足若双枯，麾则应机，招则易呼，背碣石以西游，经马岭而南徂。于时商秋既迈，岁在玄冥，风霜激厉，羽毛振惊，尔乃策良骥，服羔裘，鞲青骹，戏田畴，萦深谷，绕山邱，定心意，审精眸，兽驰厥足，鸟矫其翼，下赴幽谿，上翔辰极，随指授以腾踊，因升降以毕力，纷连薄以撄窜，遂陷首以摧臆。

作者简介：（?—293）西晋太原中都人，字子荆。才藻艳拔，年四十余始参镇东军事，迁著作郎。参石苞骠骑军事。恃才傲物，遂构嫌隙，致湮废积年。后扶风王司马骏与楚旧好，起为参军。官终冯翊太守。